  Майя Бывальцева Удмурт Йӧскалык лыдӟиськоннилэн Йӧскалык но шаертодон литературая но библиографияя центраз 20-тӥ тулыспалэ удмурт литературной кыллэн историезъя лекция ортчиз. Сое нуиз кылосбур тодосъя доктор, Удмурт кун университетысь профессор Валей Кельмаков. Со сярысь ивортэ «Удмуртия» агентстволэн корреспондентэз. Ужрадэ тодосчиос, журналистъёс, удмурт кылэз эскерисьёс но дышетӥсьёс вуизы. Валей Кельмаковлэсь котькуд кылзэ туж сак кылзӥзы                                                    Фото: Майя Бывальцева © udmurt.media Совето вакытэ гожто вал, удмурт литературной кыл 1920-тӥ аръёсы кылдӥз шуыса. Валей Кельмаков верамъя, со чик шонер ӧвӧл. Литературной кыл кылдэ, куке кылдэ гожъяськет. Удмурт кылын гожтэмъёс потӥзы 18-тӥ даур кутсконын. Нош 1775-тӥ арын нырысетӥ грамматика потӥз, со кылэз азинтыны луонлык сётӥз. Пӧртэм вакытъёсы кылэз юнматон, азинтон бордын ужазы Владислав Ислентьев, Григорий Верещагин но мукетъёсыз. 20-тӥ даурысь литературной кыллы инъет кылдытӥз Иван Михеев. Валей Кельмаковлэн верамезъя, тунсыко, но литературной кылэз кылдытӥсьёс асьсэос литературая произведениос туж ӧжыт гожъязы яке чик ӧз гожъялэ. Соос кылэз тужгес паськыт вӧлмем книгаосты — шуом, Евангелиез — берыктыса кылдытӥзы. Со эшшо но умойгес, шонергес, лыдъя тодосчи. Пӧртэм вакытэ литературной кыллэн аслаз эсэпъёсыз вал. Со дыре гожъясьёс соос вылэ инъяськыса гожъязы. Жаляса верано, вуж авторъёслэсь ужъёссэс, книгаоссэс кылем даур пумын, асьме вакытэ поттӥсьёс солы саклык ӧз висъялэ, лыдэ ӧз басьтэ, шуиз профессор. Озьы Кузёбай Гердлэн «тэл» (тӧл) гожтэмез, «тэль» луиз. «Нош Ашальчи Окилэн кылбуръёсыз толон ӵукна гинэ гожтэмын кадь». Сыӵе янгышанъёсты Кельмаков трос гинэ возьматӥз. Историез гажаны кулэ. <…> Мар гожъязы, кызьы гожъязы вуж авторъёс, соосты тоже гажаны кулэ. Соосты выль дӥсе дӥсятыны уг яра. «Брангурт песянайёс» мед ветлозы асьсэ дӥсенызы, а не туала городской, сверхмодной платьяосын. Шонерак вераса, историез тодыны кулэ, историяя ужаны кулэ кылосбур тодосъя доктор Валей КельмаковТодмо кылчиез кылзыны лыктӥз элькунысь удмурт кылэз дышетӥсьёслэн «Выжы» огазеяськонзылэн кивалтӥсез, удмурт кылэз дышетонъя курсъёсты радъясь Ангелина Решетникова. «Солэн (Валей Кельмаковлэн — ред.) нимыз гинэ монэ зуркак малпаськытыны косэ, чылкыт кылдэ возь шуыса. Туннэ лекция — со вал событие. <…> Со калыкед понна кылкутонэз сайкатэ. <…> Та лекция дыръя малпаськод: со вераз ни вал ук, кызьы кулэ котькуд кылэз, котькуд куараез дунъяны, котькуд гожтэм текстэз тужгес но. <…> Со сюлмаське быдэс калык понна, историез понна, азьланез понна. Сыӵе мынам образ син азям — со бадӟым сыӵе гигант но со туж бадӟым груз нуэ, кинлы со сётоз со бадӟым секыт мае ке, малпасько», — вераз Ангелина Решетникова. Со но сюлмаськемзэ вераз, янгышъёсын гожтэм текстъёс табере калыке мыно шуыса. Озьы ик кылмылэсь чылкытлыксэ туннэ утьыны кулэ шуыса пусйиз. «Литературной кылмылэн али тужгес сыӵе дырыз, куке со сураське мукет кылъёсын. Чебер вераськыны асьмеос но вунэтӥськомы, нылпиосмес но утеммы уг луы… со пӧртэм кылъёс пыро, сленг но мар, солэсь утялтыны. Нош историез ке тон тодӥськод, тыныд капчигес со бордын ужаны — кызьы со вордӥськиз, кызьы со юнмаз, кин со бордын ужаз но мукет. Ачид но валаськод, адямиослы но пыӵатыны быгатод, дыр. <…> Инъетсэ тодӥськод ке — капчи», — вераз «Выжы» огазеяськонлэн кивалтӥсез. Лекцие Удмуртиысь лулчеберетъя но туризмъя министрлэн воштӥсез Пётр Данилов но вуылӥз. Со таӵе пумиськонъёсты бадӟымгес интыын радъяны ӵектӥз, отчы тросгес калык люкаськыны мед быгатоз. Пётр Данилов Валентин Кельмаковлы тунсыко лекциез понна тау кариз                     Фото: Майя Бывальцева © udmurt.media Тегъёс: Мерлык Дышетон Ижкар Удмуртия удмурткыл  